同河南李少尹畢員外宅夜飲時洛陽告捷遂作春酒歌
作者：高適
朝代：唐

paragraphs: 故人美酒勝濁醪，故人清詞合風騷。
長歌滿酌惟吾曹，高談正可揮麈毛。
半醉忽然持蟹螯，洛陽告捷傾前後。
武侯腰間印如斗，郎官無事時飲酒。
桮中綠蟻吹轉來，甕上飛花拂還有。
前年持節將楚兵，去年留司在東京。
今年復拜二千石，盛夏五月西南行。
彭門劒門蜀山裏，昨逢軍人刦奪我。
到家但見妻與子，賴得飲君春酒數十桮，不然令我愁欲死。